Mies oli työskennellyt kaivinkonekuljettajana noin 40 vuotta. Hän ei ollut koskaan aiemmin aiheuttanut onnettomuutta. Helsingin hovioikeus lievensi hänen tuomiotaan.

Helsingin hovioikeus tuomitsi kaivinkuljettajana työskennelleen miehen liikenneturvallisuuden vaarantamisesta ja kuolemantuottamuksesta 70 päiväsakkoon, joka teki hänen tuloillaan 2 100 euroa.

Siten tuomio lieveni, koska Helsingin käräjäoikeus oli tuominnut miehen aiemmin puolen vuoden ehdolliseen vankeuteen. Käräjäoikeus oli myös katsonut, että kummatkin rikokset olivat tekomuodoltaan törkeitä.

Hovioikeus perusteli lieventämistä sillä, että mies ei ottanut tilanteessa tietoista riskiä eikä ajonopeudessakaan ollut valittamista. Hovioikeuden mukaan 62-vuotias mies toimi huolimattomasti, mutta ei törkeän huolimattomasti, kuten käräjäoikeus katsoi.

– Asiassa ei ole tullut esille mitään seikkoja, joissa olisi viitteitä (miehen) tietoiseen riskinottoon taikka piittaamattomuuteen. Huolimattomuuden seuraukset ovat olleet vakavat.

– Siitä huolimatta (miehen) menettely ei osoita, että hän olisi suhtautunut hyväksyvästi tai välinpitämättömästi vakavan vaaran mahdollisuuteen toisen hengelle tai terveydelle siten, että hänen voitaisiin katsoa rikkoneen liikennesääntöä tahallaan tai törkeästä huolimattomuudesta, hovioikeus perusteli kantaansa.

Onnettomuus tapahtui S-marketin edustalla Fleminginkadun ja Aleksis Kiven kadun risteyksessä Helsingissä 21.2.2017.

Kaivinkonekuljettajalle ja jalankulkijalle paloi yhtä aikaa vihreä liikennevalo, mutta mies ei huomannut kopistaan suojatiellä kävellyttä iäkästä naista. Nainen jäi katvealueeseen kaivinkoneen puomin ja kauhan taakse.

Kaivinkonekuljettaja osui kauhallaan suojatietä ylittäneeseen naiseen, joka lensi ilmaan. Maahan pudotessaan nainen kierähti pari kertaa. Hän sai erittäin vakavia vammoja. Nainen vietiin sairaalahoitoon, mutta hän menehtyi sairaalassa vammoihinsa.

Helsingin hovioikeus antoi asiassa tuomion perjantaina.